ສານນະຄອນພະນົມເປນຕັດສິນຈຳຄຸກຜູ້ສະໜັບສະໜຸນພັກຝ່າຍຄ້ານ ຫຼັງກ່າວຫານາຍົກຮຸນເຊນ
ສານນະຄອນພະນົມເປນສັ່ງຕັດອິດສະຫຼະພາບຜູ້ສະໜັບສະໜູນຝ່າຍຄ້ານຫຼັງໂພສຂໍ້ຄວາມໃນເຟສບຸກ ລະບຸວ່າ ຮຸນເຊນ ແລະ ຄອບຄົວເປັນຜູ້ລອບສັງຫານ ແກມ ເລ ນັກເຄື່ອນໄຫວທາງການເມືອງຄົນສຳຄັນ ທີ່ວິພາກວິຈານລັດຖະບານຂອງ ຮຸນເຊນ.
ໜັງສືພິມຂະແມທາມ ລາຍງານເມື່ອວັນທີ 11 ມັງກອນ 2018 ວ່າ ສານນະຄອນພະນົມເປນໄດ້ຕັດສິນຕັດອິດສະຫຼະພາບຍິງຊາວກຳປູເຈຍໄວ 37 ປີ ເປັນໄລຍະເວລາ 1 ປີ ແລະ ປັບໃໝເງິນອີກ 1 ລ້ານຣຽນ ຫຼື ປະມານ 2 ລ້ານກີບ ຈາກການກ່າວຫານາຍົກລັດຖະມົນຕີ ຮຸນເຊນ ແລະ ຄອບຄົວ ເປັນຜູ່ຢູ່ເບື້ອງຫຼັງການລອບສັງຫານ ທ້າວ ແກມ ເລ ນັກວິເຄາະການເມືອງ ແລະ ຜູ້ກໍ່ຕັ້ງພັກການເມືອງ Grassroots Demeocracy ຂອງກຳປູເຈຍ.
ທ້າວ ໄວ ທະວິຣັກ (Y Thavireak) ຜູ້ພິພາກສາສານນະຄອນພະນົມເປນກ່າວວ່າ ນາງ ຮັນ ວັງສີປົງ (Hin Vansreypov) ໄວ 37 ປີ ແລະ ເປັນຜູ້ສະໜັບສະໜູນຫົວໜ້າພັກຝ່າຍຄ້ານກຳປູເຈຍ ຖືກຈັບເມື່ອວັນທີ 10 ກໍລະກົດ 2017 ຫຼັງຈາກທີ່ນາງໄດ້ໂພສຂໍ້ຄວາມລົງໃນເຟສບຸກໃນວັນຄົບຮອບການເສຍຊີວິດຂອງ ແກມ ເລ ວ່າ "ຄອບຄົວຮຸນເຊນເປັນຄາຕະກອນ. ສະມາຊິກຄອບຄົວແຕ່ລະຄົນຕ່າງມືເປື້ອນເລືອດຂອງແກມ ເລ ໝົດ".
ແກມ ເລເປັນນັກກິດຈະກຳເຄື່ອນໄຫວທາງການເມືອງຄົນສຳຄັນຂອງກຳປູເຈຍທີ່ວິພາກວິຈານລັດຖະບານຂອງ ທ່ານ ຮຸນເຊນ ມາໂດຍຕະຫຼອດ
ກ່ອນໜ້ານີ້ສະມາຊິກວຸດທິສະພາຈາກພັກຝ່າຍຄ້ານ ນາງ ທັງ ເລນີ (Thak Lany) ຖືກສານຕັດສິນຕັດອິດສະຫຼະພາບ 18 ເດືອນ ແລະ ຖືກປັບໃໝເປັນເງິນ 8 ລ້ານຮຽນ ຫຼື ປະມານ 16 ລ້ານກີບ ໃນຂໍ້ຫາ ກ່າວຫາ ທ່ານ ຮຸນເຊນ ວ່າເປັນຜູ້ຢູ່ເບື້ອງຫຼັງການຍິງ ທ້າວ ແກມ ເລ ເຊັ່ນກັນ.
ແກມ ເລ ເປັນນັກກິດຈະກຳເຄື່ອນໄຫວທາງການເມືອງຄົນສຳຄັນຂອງກຳປູເຈຍທີ່ວິພາກວິຈານລັດຖະບານຂອງ ທ່ານ ຮຸນເຊນ ມາໂດຍຕະຫຼອດ ແລະ ຖືກລອບຍິງເສຍຊີວິດ ເມື່ອວັນທີ 10 ກໍລະກົດ 2016 ທີ່ນະຄອນພະນົມເປນ. ເຫດການລອບສັງຫານ ທ້າວ ແກມ ເລ ເກີດຂຶ້ນ ທ່າມກາງຄວາມຂັດແຍ່ງທາງການເມືອງຂອງກຳປູເຈຍ ລະຫວ່າງ ຮຸນເຊນ ນາຍົກລັດຖະມົນຕີກຳປູເຈຍ ແລະ ພັກຝ່າຍຄ້ານທີ່ກຳລັງຕົກຢູ່ໃນສະພາວະເຄັ່ງຕຶງ.
ຂໍຂອບໃຈ
ຂໍ້ມູນ : voicetv